钦定古今图书集成/明伦汇编/人事典/第052卷 > 《申鉴》 > 《四愁诗》〈并序〉 汉张衡
## 钦定古今图书集成/明伦汇编/人事典/第052卷 > 《申鉴》 > 《四愁诗》〈并序〉 汉张衡

张衡不乐久处机密，阳嘉中，出为河间相。时国王骄奢，不遵法度，又多豪右并兼之家。衡下车，治威严，能内察属县奸滑行巧劫，皆密知名。下吏收捕，尽服擒。诸豪侠游客悉惶惧逃出境，郡中大治，争讼息，狱无系囚。时天下渐弊，郁郁不得志，为《四愁诗》，以“美人” 为“君子” ，以“珍宝” 为仁义，以“水深雪雰” 为“小人” ，思以道术为报，贻于时君，而惧谗邪不得以通。其辞曰：

我所思兮在太山，欲往从之梁父艰。侧身东望涕沾
翰，美人赠我金错刀，何以报之英琼瑶。路远莫致倚
逍遥，何为怀忧心烦劳。

我所思兮在桂林，欲往从之湘水深，侧身南望涕沾
襟。美人赠我青琅玕，何以报之双玉盘。路远莫致倚
惆怅，何为怀忧心烦伤。

我所思兮在汉阳，欲往从之陇阪长。侧身西望涕沾
裳。美人赠我貂襜褕，何以报之明月珠。路远莫致倚
踟蹰，何为怀忧心烦纡。

我所思兮在雁门，欲往从之雪雰雰。侧身北望涕沾
巾。美人赠我锦绣段，何以报之青玉案。路远莫致倚
增叹，何为怀忧心烦惋。